**1: NYNORSK: Riktig svar er at *åtgaum* betyr *interesse/oppmerksomhet*.**

I nynorskordboka står det følgende om ordet åtgaum:
– *det som spring i auga, har lett for å dra åtgaum til seg
–* **vekkje åtgaum** bli lagd merke til

Ordet blir også brukt på bokmål og er med i Det norske akademis ordbok, som har følgende eksempel: «i de 10 første byer jeg besøkte fikk våre planter åtgaum fra mange fremmøtte» (Christian Christensen: *Mitt hode på et fat*).

**2) PARVERB: Riktig svar er at vi *hang* i stroppen dagen lang.**

Mange blander sammen *hengte* og *hang*. Vi bruker *hengte* om en aktiv handling: *Jeg hengte bildet på veggen*. Hang bruker vi om noe passivt, som en tilstand: *Bildet hang på veggen*. For grammatikknerdene blant oss kan vi si det på en annen måte: Den svake formen *hengte* tar objekt (transitivt), den sterke formen *hang* er uten objekt (intransitivt).

**3) OG/Å: Riktig svar er «lover å slutte å spille på humor».**

Eksemplet er faktisk hentet fra virkeligheten da et klesfirma lovet å «slutte og spille på humor». Da blir det snakk om to handlinger, altså at de lover å slutte i tillegg til også å spille på humor. Men her er det snakk om én handling, og da blir det *å* begge steder, som for eksempel i «han bestemte seg for å slutte å røyke».

**4) SPRÅKNORM: Riktig svar er at alle tre alternativer er tillatt.**

Bokmål har en stor grad av valgfrihet. Du har lov til å skrive både *syv* og *sju*, men ikke *tyve*. Du kan velge mellom *sein* og *sen*, og ­ – til mange bergenseres store glede – du kan også skrive *øyen* og *jenten*. Det viktigste er likevel at du holder deg til én stil. Skriver du for eksempel *klokken*, bør du også velge former som *dyrene* og *sen*, ikke *dyra* og *sein*.

**5) ORD OG UTTRYKK: Riktig svar er *ute å kjøre*.**

*Ute å kjøre* er et fast uttrykk som krever infinitivsmerket *å*. Det betyr at man har havnet i en vanskelig situasjon og er i ferd med å miste kontrollen. En person som er *ute og kjører*, er noe langt mer konkret, som at vedkommende har tatt seg en tur med bilen og ganske enkelt er på tur.

**6) FORNORSKING: Riktig svar er *sørvis*.**

Norsk staving av utenlandske ord kan vekke sterke følelser, og det tar ofte tid å venne seg til nye skrivemåter. Det er ikke så mange tiår siden vi skrev *chokolade* og *chauffør* med *ch*, men i dag er *sjokolade* og *sjåfør* helt naturlig. Det er derimot ikke *pøbb* og *chanse*, her skriver vi *pub* og *sjanse*. *Sørvis* er derimot tillatt og er likestilt med *service*.

**7) LITT AV HVERT: Riktig svar er *å ta sine forholdsregler*.**

Her er det mange som gjør feil, selv store og seriøse aviser. Ordet *forhåndsregel* finnes ikke på norsk. I tillegg har vi lagt inn en kommafelle for å forvirre ... Her skal det imidlertid ikke være komma. Som hovedregel har vi ikke komma når vi har en helsetning etterfulgt av en leddsetning.

**8) VANSKELIGE ORD: Riktig svar er *skjenkebevilling*.**

En *bevilling* betyr *tillatelse*, som i *skjenkebevilling*. Det nynorske ordet *løyve* betyr det samme og kan også brukes på bokmål. Vi har det samme ordet i *advokatbevilling.* *Bevilgning* derimot kan være penger som blir bevilget av myndighetene: «Stortinget bevilget mer enn ventet til kulturformål.»

**9) Sammensetninger: Riktig svar er *17. mai-toget*.**

Datoen *17. mai* skriver vi på vanlig måte med punktum etterfulgt av mellomrom. Husk at vi ikke bruker stor bokstav i månedsnavn på norsk. Bindestreken skal stå mellom de to leddene *17. mai* og *toget,* akkurat som i *17. mai-taler* og *22. juli-kommisjonen.* Bindestreken bruker vi for å skille mellom enhetene som hører sammen.

**10) Komma: Riktig svar er ett komma.**

Her skal vi ha komma etter *som*-setningen: «Kvinner som synes de selv er vakre, lar mannen betale.» Regelen sier at vi alltid skal ha komma etter en innskutt *som*-setning. Er *som*-setningen unødvendig, altså at vi kan ta den bort uten at betydningen endres, da skal vi ha komma også foran. Uten *som*-setningen endres betydningen i eksemplet til at alle kvinner lar mannen betale, og det var neppe forfatterens mening.

**11) NYNORSK: Riktig svar er *ekspropriasjon*.**

Å *oreigne* på nynorsk er det samme som å *ekspropriere*, som kommer av det latinske *expropriare*, altså *ta ut av eie*. *Oreigne* er satt sammen av preposisjonen *or*, som betyr *ut av*, og verbet *eigne*, som betyr å tilegne seg, ta til seg. *Oreigne* er også gangbart på bokmål, og du kan også bruke *ekspropriasjon* på nynorsk.

**12) DIALEKT: Riktig svar er *fugleskremsel*.**

Ordet ble for alvor kjent i forbindelse med NRK-serien Dialektriket, der folk kunne sende inn sine favorittdialektord. *Sporvebuse* er fra Lom og betyr *fugleskremsel*.

***13)* LITT AV HVERT: Riktig svar er *Rørleggerspesialisten*.**

Det enkle er ofte det beste. Her er det ingen grunn til å bruke bindestrek og/eller stor bokstav, særlig ikke inne i et ord. Det holder med stor R. En god tommelfingerregel er: Er du i tvil, bruk liten bokstav.

**14) FINALE: Riktig svar er «Dette var litt av en språkquiz/språkkviss».**

Knapt noe irriterer leseren mer enn særskriving, altså at vi deler opp *språk* og *quiz/kviss*. Noen kaller dette orddelingsfeil, men det korrekte begrepet er *særskriving*, som i «ananas biter»*.*